**ÅRSBERETNING**

**2020**

**Retten i Glostrup**

**(bemærkninger til årsnøgletal)**

# 1. Indledning – kort præsentation af retten

Retten i Glostrup er Danmarks næststørste byret. Retskredsen dækker 11 kommuner: Albertslund Kommune, Ballerup Kommune, Brøndby Kommune, Gladsaxe Kommune, Glostrup Kommune, Herlev Kommune, Hvidovre Kommune, Høje-Taastrup Kommune, Ishøj Kommune, Rødovre Kommune og Vallensbæk Kommune. Retskredsen har nogenlunde samme antal indbyggere som retskredsen for Københavns Byret.

Retten har organiseret arbejdet som følger:

Familie- og skifteafdelingen behandler samtlige familiesager, herunder om skilsmisse, forældremyndighed, samvær, tvangsfuldbyrdelse. Endvidere behandler afdelingen dødsboskiftesager og ægtefællebodelinger. Afdelingen står tillige for notarforretninger.

(Retten har ikke sager om konkurs og gældssanering, der behandles ved Sø- og Handelsretten i København.)

Fogedafdelingen behandler fogedsager, betalingspåkrav og tvangsauktioner.

Retsafdelingen behandler civile sager, herunder småsager, og straffesager.

Administrationsafdelingen tager sig af den daglige drift, økonomi og sikkerheden.

Der er ved retten ansat omkring 40 jurister, heraf 17 dommere inklusiv præsidenten, samt omkring 100 andre medarbejdere.

# 2. Bemærkninger til resultatet i 2020 og den forventede udvikling i 2021

Allerede i årsberetningen for 2019 blev gjort opmærksom på, at med det stigende sagsantal og ikke umiddelbart flere ressourcer var det vanskeligt at se, hvordan målopfyldelsen inden for en overskuelig tidshorisont skulle kunne bedres væsentligt.

Hertil kom i 2020 Covid-19-situationen, med omkring 6 ugers næsten fuldstændige nedlukning og efterfølgende reduktioner i mulighederne for at gennemføre sager, som fortsat i et vist omfang består.

Yderligere har der været en del udfordringer på juristsiden. Rettens præsident har været sygemeldt siden maj måned; en dommer blev udnævnt til landsdommer, en dommer skiftede til anden ret og en dommer blev udpeget som sekretær for den såkaldte Instrukskommission. Blandt de øvrige jurister skete også udskiftning. Disse forhold indebar en del turbulens og medførte vakancer, i nogle tilfælde på flere måneder

Også på kontormedarbejdersiden har der været udskiftning. Der har i 2020 været brugt og skal fortsat i 2021 bruges ganske mange ressourcer på oplæring af nye medarbejdere.

Yderligere skal nævnes, at et større antal dommere varetager opgaver som næstformænd i Ungdomskriminalitetsnævnet og som medlem af Børn- og Ungeudvalgene i de 11 kommuner, som retskredsen omfatter. Begge disse sagsområder udgør en stigende belastning og trækker på dommerressourcer, som derved går fra behandlingen af de egentlige retssager.

Disse forhold har medført en betydelig ophobning af sager og en bekymrende stigning i sagsbehandlingstiden for civile sager og straffesager, som det ikke med de forhåndenværende ressourcer vil være muligt at nedbringe, heller ikke, selvom retten som led i den særlige Covid-19-bunkebekæmpelsesindsats pr. 1. oktober 2020 for en periode på et år fik bevilget to ekstra konstituerede dommere.

Trods en række initiativer i forhold til effektivisering af arbejdsgange kan det derfor desværre ikke forventes, at sagsbunkerne vil blive afviklet i løbet af 2021, eller at sagsbehandlingstiderne vil blive væsentligt kortere.

# 2. Bemærkninger til resultater i 2020

Straffesager

Retten i Glostrup har siden 2017 årligt modtaget (i 2018 markant) flere straffesager end året før. Dette har naturligt haft afgørende betydning for sagsbehandlingstiden, idet der ikke skete nogen tilsvarende tilførsel af personaleressourcer. I 2020 havde tilgangen af straffesager fortsat et højt niveau.

Desuden modtog retten fortsat meget store sagskomplekser vedrørende blandt andet økonomisk kriminalitet, narkohandel og grov personfarlig kriminalitet. Tendensen har over årene været, at der i flere sager anmodes om nævningebehandling, og at flere sager, herunder domsmandssager, i stigende grad kræver afsættelse af et betydeligt antal retsdage. Afviklingen af sådanne sager var og vil fortsat være særdeles ressourcekrævende og langvarig.

Dertil kommer de forhold omkring juristbesætningen, der er omtalt i indledningen.

Også antallet af omberammelser på grund af manglende forkyndelse for de tiltalte, udeblivelse, sygdom hos vidner mv. giver en udfordring for berammelsestiden generelt.

Selvom målopfyldelsen inden for domsmandssager og de såkaldte VVV-sager forbedredes i 2020, har det ikke været muligt at overholde de centralt fastsatte målsætninger, hvilket ikke er tilfredsstillende.

Retten har et klart fokus på fortsat at effektivisere sagsgange med blik for den samlede straffesagskæde med det formål at nedbringe sagsbehandlingstiderne; men det er vanskeligt at se, hvordan målopfyldelsen inden for en overskuelig tidshorisont kan bedres væsentligt.

Retten har fortsat et meget tæt samarbejde med den lokale anklagemyndighed om straffesagskæden, herunder identificering af tiltag som kan smidiggøre og effektivisere sagsbehandling samt berammelse og gennemførelse af flest mulige hovedforhandlinger.

Civile sager

Der kunne konstateres en mindre stigning i sagsbehandlingstiden, således at denne nu ligger på gennemsnittet for byretterne, dog således at rettens gennemsnitlige sagsbehandlingstid for så vidt angår småsager er blevet kortere.

Retten opfyldte de centralt fastsatte målsætninger for sagsbehandlingstiden for civile sager.

En del af retten civile sager har desværre meget lang sagsbehandlingstid. Det drejer sig om personskadesager, hvor der som regel skal indhentes erklæringer og udtalelser fra flere forskellige eksterne aktører med ofte meget lang ekspeditionstid, hvilket er uden for rettens indflydelse. Retten har en betydelig portefølje af disse sager, idet en række af landets store forsikringsselskaber har hjemsted i retskredsen.

Retten finder, at resultatet for 2020 vedrørende civile sager er tilfredsstillende, men vil fortsat have fokus på at effektivisere sagsbehandlingen af civile sager.

Skiftesager

Retten afsluttede i 2020 sammenlagt 7,4% af landets vægtede afsluttede dødsboskiftesager. Retten i Glostrup er dermed landets største dødsboskifteret.

Antallet af dødsboer ligger sædvanligvis meget stabilt fra år til år. I forhold til 2019 har retten dog i 2020 modtaget 4,38 % flere dødsboer.

Skifterettens produktivitet er således fortsat højere end landsgennemsnittet og væsentligt over produktiviteten for tilsvarende skifteretter. Hvad angår sagsbehandlingstid, udleverede retten 84 % dødsboer inden for to måneder, hvilket er mere end den centralt fastsatte målsætning på 80 %.

Notarforretninger

Retten havde i 2020 et fald i antallet af notarforretninger på 28%. Nedgangen formodes at skyldes nedlukning som følge af Covid-19.

Samlet vurderes produktivitet og målopfyldelse tilfredsstillende for skifteafdelingen.

Familiesager

For så vidt angår forældreansvarssagerne ses, at sagsbehandlingstiden i hovedforhandlede § 6 og § 7 sager er steget fra 99 dage i 2019 til 168 dage i 2020.

Sagernes kompleksitet er steget voldsomt de sidste par år, ligesom mængden af sager har været jævnt stigende.

Rettens sagsbehandlingstider er stadig inden for målopfyldelsen og ligger på linje med gennemsnittet for landets familieretter. De øvrige familiesagstyper opfylder ligeledes målopfyldelsen.

Fogedsager

Fogedretten ved retten i Glostrup er i sagsantal landets største, med over 15 % flere sager end den næststørste, fogedretten ved Københavns Byret.

Fogedretten modtog i 2020 færre fogedsager end i 2019, men afsluttede væsentligt flere sager end modtaget. Derfor faldt antallet af verserende fogedsager betragteligt.

Fogedretten i Glostrup var i 2020 præget af sygdom i og udskiftning af ledelsen samt stor personaleudskiftning blandt både kontorpersonalet og afdelingens jurister.

Den nye ledelse iværksatte et større arbejde med at gennemgå verserende sager samt kortlægge arbejdsgange og implementere nye procedurer, hvilket har krævet ressourcer i hele medarbejdergruppen. Udskiftning blandt medarbejderne har endvidere medført, at flere erfarne medarbejdere har skullet bruge tid på oplæring.

Fogedretten i Glostrup har således i 2020 afsluttet et stort antal ældre sager, hvilket har haft betydning for den gennemsnitlige sagsbehandlingstid samt antallet af sager afsluttet inden for centralt fastsatte målsætninger. Disse tal ses dog allerede i første kvartal af 2021 at bedres markant, hvilket formentlig bl.a. kan tilskrives, at flere af de ældre sager er afsluttet, og at de nye arbejdsgange og procedurer bærer frugt.